**Reproduktīvā** **materiāla iegūšanas, uzglabāšanas un iznīcināšanas pakalpojuma sniegšanas kārtība onkoloģiskiem pacientiem pirms ķīmijterapijas**

1. IZPILDĪTĀJS apņemas Līguma darbības laikā sniegt valsts apmaksātus reproduktīvā materiāla iegūšanas, uzglabāšanas un iznīcināšanas pakalpojumus onkoloģiskiem pacientiem (tajā skaitā arī nepilngadīgām personām) pirms ķīmijterapijas (turpmāk – reproduktīvā materiāla uzglabāšanas pakalpojums), ievērojot šīs kārtības nosacījumus.
2. Reproduktīvā materiāla uzglabāšanas pakalpojums ietver šādus pakalpojumus:
	1. ginekologa vai urologa konsultācija pirms reproduktīvā materiāla uzglabāšanas pakalpojuma;
	2. olnīcu stimulācijas medikamentu izrakstīšana;
	3. olnīcas punkcija olšūnu aspirācijai (t.sk. visas pacientei nepieciešamās ginekologa konsultācijas, ultrasonogrāfijas izmeklējumi, anesteziologa konsultācija, dienas stacionāra un anestēzijas izmaksas);
	4. oocītu vitrifikācija;
	5. spermas analīze (nosūtījuma izsniegšana uz laboratoriju);
	6. spermas kriokonservācija;
	7. ģenētiskā materiāla uzglabāšana līdz 10 gadiem, bet ne ilgāk par normatīvajos aktos noteikto vecumu valsts apmaksātās medicīniskās apaugļošanas veikšanai;
	8. spermas atkausēšana;
	9. vitrificētu oocītu atkausēšana;
	10. kriokonservētas spermas un vitrificētu oocītu iznīcināšana.
3. IZPILDĪTĀJS veic reproduktīvā materiāla uzglabāšanas pakalpojumu onkoloģiskam pacientam ar konsīlija slēdzienu, kurā ir izvērtēts pacienta veselības stāvoklis un pieņemts lēmums par nepieciešamību pirms ķīmijterapijas veikšanas iegūt un uzglabāt pacienta reproduktīvo materiālu.
4. IZPILDĪTĀJS:
	1. nodrošina pacientam pirmreizēju konsultāciju, ne vēlāk kā 10 (desmit) darba dienu laikā no dienas, kad pacients vērsies pie IZPILDĪTĀJA reproduktīvā materiāla uzglabāšanas pakalpojuma saņemšanai;
	2. slēdz līgumu ar pacientu par reproduktīvā materiāla uzglabāšanu, skaidrojot pacienta pienākumus, tai skaitā par līdzmaksājumu veikšanu, ja tiek veiktas izmaiņas normatīvajos aktos, gadījumus, kad ārstniecības iestādei ir tiesības piemērot samaksu par materiāla uzglabāšanu un iznīcināt materiālu;
	3. medicīnisko indikāciju gadījumā pacientu ar diagnozi Z31.8 *Citi prokreatīvi pasākumi* nosūta uz laboratoriskajiem izmeklējumiem sekojošo izmeklējumu veikšanai: manipulācijas 40148 “*Urīna analīze ar teststrēmeli (9–10 parametri)”;* *41232 “Sifiliss – TPHA”*; 41401 “*Anti-HIV 1, HIV 2 + HIV Ag. Imūnķīmiskās metodes (bez reaktīvu cenas)”*; 40191 *“Iztriepju bakterioskopija uz mikrofloru un seksuāli transmisīvajām slimībām”*; 41301 *“HBs Ag”;* 41309 *“Anti-HCV”;*
	4. medicīnisko indikāciju gadījumā izraksta pacientēm līdz 40 gadu vecumam (ieskaitot) stimulācijas medikamentus, norādot diagnozi Z31.2 *In vitro apaugļošana*, papildus norādot diagnozes ar kodu C – *Audzēji*.
	5. izsniedz pacientam izrakstu (veidlapa Nr.027/u “Izraksts no stacionārā/ambulatorā pacienta (vajadzīgo pasvītrot) medicīniskās karte” par reproduktīvā materiāla iegūšanu un sasaldēšanu;
	6. ievada izraksta informāciju Vienotās veselības nozares elektroniskās informācijas sistēmā;
	7. nodrošina reproduktīvā materiāla izmantošanu tikai pēc pacienta pilngadības (18 gadu vecuma) sasniegšanas;
	8. nodrošina, ka dzimumšūnas netiek izsniegtas vecākiem, likumiskajiem pārstāvjiem, citiem piederīgajiem vai mantiniekiem;
	9. nodrošina, ka reproduktīvais materiāls tiek iznīcināts pēc pacienta rakstveida iesnieguma saņemšanas;
	10. nodrošina reproduktīvā materiāla iznīcināšanu, ja ir pagājuši 10 gadi, kopš ir sākta materiāla uzglabāšana vai pacients ir sasniedzis 40 gadu vecumu (ieskaitot) un neturpina uzglabāt materiālu par saviem finanšu līdzekļiem;
	11. reizi gadā kopš materiāla saglabāšanas pirmreizējā datuma nodrošina saziņu ar pacientu. Ja vienu reizi gada laikā pacients nav vērsies pie IZPILDĪTĀJA, lai apliecinātu vēlmi turpināt uzglabāt materiālu, IZPILDĪTĀJS informē pacientu, ka turpmāk uzglabāšana netiks apmaksāta no valsts budžeta līdzekļiem un materiāls tiks iznīcināts;
	12. vienu reizi gadā, kopš materiāla saglabāšanas pirmreizējā datuma, pārbauda pacienta statusu veselības aprūpes pakalpojumu apmaksas norēķinu sistēmas „Vadības informācijas sistēma” Pakalpojumu saņēmēju reģistrā un, ja ir iegūta informācija par pacienta izslēgšanu no Pakalpojumu saņēmēju reģistra vai nāvi, iznīcina reproduktīvo materiālu;
	13. nodrošina pacientiem ginekologa vai urologa konsultāciju reizi gadā, lai lemtu par reproduktīvā materiāla turpmāku uzglabāšanu;
5. IZPILDĪTĀJS pacientam, kas veica reproduktīvā materiāla uzglabāšanu, nodrošinot valsts apmaksāto medicīniskās apaugļošanas pakalpojumu, sniedz to vispārējās rindas kārtībā.
6. Reproduktīvā materiāla uzglabāšanas ietvaros pacients nav tiesīgs kļūt par dzimumšūnu donoru.